**Z A P I S N I K**

**sa sjednice Skupštine trgovačkog društva KOMAG d.o.o. Magadenovac,**

**održane dana 03. lipnja 2024. godine u prostorijama KOMAG d.o.o. Magadenovac, Glavna 1,**

**s početkom u 14,00 sati**.

Skupštinu otvara predsjednik Skupštine gospodin Stjepan Živković, pozdravlja sve prisutne i utvrđuje da su Skupštini nazočni članovi Skupštine:

* Marin Lisec – član skupštine
* Tomislav Kusturić – član skupštine

Sjednici su nazočne i:

* Jasna Živković, direktorica Društva
* Ivana Perić – Display d.o.o., za računalne usluge Donji Miholjac

Predsjednik Skupštine predlaže da zapisnik vodi Ivana Perić.

Predsjednik Skupštine je utvrdio da su nazočni svi članovi Skupštine i da će sve Odluke biti pravovaljano donesene te predlaže slijedeći

**DNEVNI RED:**

1. Razmatranje i usvajanje Izvješća o radu KOMAG d.o.o. Magadenovac za 2023. godinu

2. Donošenje Odluke o utvrđivanju godišnjeg financijskog izvještaja za 2023. godinu

3. Donošenje Odluke o raspodjeli i uporabi dobiti 2023. godine

4. Različito

Dnevni red je jednoglasno usvojen te se prelazi na rad prema utvrđenom dnevnom redu.

*S obzirom na dnevni red predsjednik obavještava ostale članove Skupštine da neće sudjelovati u raspravi i izuzima se iz odlučivanja pod točkom 1., 2. i 3. dnevnog reda te predsjedanje prepušta Marinu Lisecu, članu Skupštine.*

**Točka 1. Razmatranje i usvajanje Izvješća o radu KOMAG d.o.o. Magadenovac za 2023. godinu**

Predsjedavajući Skupštine, Marin Lisec, pozdravlja prisutne te utvrđuje da je Izvješće o radu KOMAG d.o.o. Magadenovac za poslovnu 2023. godinu dostavljeno svim članovima Skupštine u pisanom obliku. Predsjedavajući daje riječ Jasni Živković da dodatno obrazloži poslovanje KOMAG-a.

Jasna Živković pozdravlja prisutne i obrazlaže cjelokupno poslovanje KOMAG-a u poslovnoj 2023. godini. Istaknula je da se najveći dio aktivnosti i prihoda Društva, kao i svih prethodnih godina, odnosio na usluge košenja i održavanja zelenih površina Općini Magadenovac, održavanje groblja, nerazvrstanih cesta i zimsku službu na području Općine te na usluge ukopa umrlih osoba. Svi planirani radovi u 2023. godini su izvršeni na vrijeme i u planiranom obimu. Poslovni prihodi Društva u 2023. godini ukupno su iznosili 126.684,17 eura i u odnosu na 2022. godinu veći su za 29.270,14 eura.

Ukupni rashodi Društva u 2023. godinu iznosili su 123.397,88 eura što je za 30.244,79 eura više u odnosu na 2022. godinu.

Najveći dio rashoda odnosio se na troškove neto plaća radnika, troškova poreza i doprinosa iz plaća i troškova doprinosa na plaće, osiguranja radnika, troškove za gorivo, rezervne dijelove, popravke strojeva, registracije i osiguranja vozila te troškove leasinga za traktor NEW HOLLAND i dr.

Što se investicija tiče, krajem godine nabavljena je korpa utovarivača i paletne vile te kresač.

Ostvarena dobit za 2023. godinu iskazuje pozitivan rezultat u poslovanju što pokazuje da je poslovanje usklađeno s mogućnostima financijskih prihoda. Dostatnost prihoda za pokriće rashoda poslovanja pokazuje uravnoteženost u financijskom poslovanju Društva. Realizirana dobit prije oporezivanja u 2023. godini iznosi 2.705,15 eura, odnosno 2.368,19 eura poslije oporezivanja.

Posebna briga vodila se o radu na siguran način. Svi radnici su imali pravo na zaštitnu radnu odjeću i obuću kao i zaštitna sredstva za rad na siguran način. Isto tako, posebna briga vodila se o redovitom servisiranju vozila, strojeva i alata, a tehnički pregledi su obavljani na vrijeme.

Što se kadrova i zapošljavanja tiče, u drugoj polovini 2023. godine zaposlena su tri radnika – domar, pomoćni radnik i spremačica tako da Društvo na kraju 2023. godine ima zaposleno ukupno sedam radnika. Plaće domara, pomoćnog radnika i spremačice financiraju se iz proračuna Općine Magadenovac obzirom da je u prijavi na natječaj „Rekonstrukcija, dogradnja i prenamjena poslovne zgrade u društveni dom u Magadenovcu“ bilo navedeno otvaranje tri nova radna mjesta.

Jasna Živković na kraju ističe da je, osim pozitivnog poslovanja u 2023. godini, važno za spomenuti da Društvo redovito izvršava sve svoje obveze prema korisnicima, radnicima, dobavljačima i institucijama.

Predsjedavajući Skupštine zahvalio se direktorici na izlaganju i otvorio raspravu po podnesenom Izvješću.

Tomislav Kusturić pozdravlja sve prisutne te iskazuje zadovoljstvo poslovanjem i cjelokupnim radom Društva. Dodaje da se iz ovog izvješća, ali i izvješća prethodnih godina može zaključiti da KOMAG d.o.o. nastavlja uspješan niz pozitivnog poslovanja te da tako treba nastaviti i u idućem razdoblju.

Kako se više nitko nije javio za raspravu, predsjedavajući Skupštine daje na glasovanje Izvješće o radu KOMAG d.o.o. Magadenovac u 2023. godini.

Nakon glasovanja, predsjedavajući Skupštine konstatira da je **s dva glasa** usvojeno

*IZVJEŠĆE O RADU KOMAG d.o.o. MAGADENOVAC U 2023. GODINI*

**Točka 2. Donošenje Odluke o utvrđivanju godišnjeg financijskog izvještaja za 2023. godinu**

Predsjedavajući Skupštine rekao je da je prijedlog Odluke o utvrđivanju godišnjeg financijskog izvještaja za 2023. godinu dostavljen svim članovima Skupštine u pisanom obliku te je dao riječ direktorici Društva koja je ponovila da se iz prethodne točke vide financijski rezultati na kraju 2023. godine te da će Ivana Perić - Display d.o.o., za računalne usluge Donji Miholjac, knjigovodstveni servis koji vodi financijsko poslovanje Društva, detaljnije obrazložiti financijski dio poslovanja Društva, bilancu, račun dobiti i gubitka te skraćene bilješke, odnosno pojedine stavke godišnjeg financijskog izvješća.

Ivana Perić pozdravlja prisutne, detaljno iznosi stavke Godišnjeg financijskog izvještaja poduzetnika za 2023. godinu, a između ostalog, ističe slijedeće:

1. Bilanca sa zbrojem aktive, odnosno pasive – 60.468,74 eura

2. Račun dobiti i gubitka s pozicijama

- ukupni prihodi - 126.692,48 eura

- ukupni rashodi - 123.987,33 eura

- dobit prije oporezivanja - 2.705,15 eura

- porez na dobit - 336,96 eura

- dobit nakon oporezivanja - 2.368,19 eura

3. Bilješke uz temeljne financijske izvještaje za razdoblje 01.01.2023. do 31.12.2023. godine

Iznosi kraći prikaz značajnijih računovodstvenih politika usvojenih za pripremu financijskih izvještaja.

Zaključuje da su financijski izvještaji Društva sastavljeni sukladno Hrvatskim standardima financijskog izvještavanja, na temelju Zakona o računovodstvu i hrvatskih računovodstvenih standarda te su na standardnim obrascima, na vrijeme i u roku dostavljeni FINI (29.04.2024. godine)

Predsjedavajući Skupštine zahvalio se Ivani Perić na detaljnom obrazlaganju, izrazio zadovoljstvo pozitivnim poslovanjem koje se ostvaruje konstantno od 2015. godine i otvorio raspravu po podnesenom izvješću.

Tomislav Kusturić dodao je da to pokazuju i financijski izvještaji svih proteklih godina te da je dobra poslovna politika vođenja i upravljanja Društvom.

Obzirom da se više nitko nije javio za riječ, predsjedavajući Skupštine daje na glasovanje Odluku o utvrđivanju godišnjeg financijskog izvještaja za 2023. godinu.

Nakon glasovanja, predsjedavajući Skupštine utvrđuje da je **s dva glasa** donesena

*ODLUKA O UTVRĐIVANJU GODIŠNJEG FINANCIJSKOG IZVJEŠTAJA ZA 2023. GODINU*

**Točka 3. Donošenje Odluke o raspodjeli i uporabi dobiti 2023. godine**

Prijedlog Odluke o raspodjeli i uporabi dobiti 2023. godine dobili su svi članovi Skupštine u pisanom obliku.

Obrazloženje Odluke dala je direktorica Jasna Živković koja ponavlja da ostvarena dobit u poslovnoj 2023. godini iznosi 2.368,19 eura te predlaže da se dobit zadrži za poslovanje Društva u 2024. godini. Zadržana dobit iz prethodnih razdoblja iznosi 21.134,99 eura kn te s dobiti iz ove poslovne godine čini ukupnu svotu dobiti.

Članovi Skupštine izjasnili su se da nemaju primjedbi, složili su se s prijedlogom da se ostvarena dobit zadrži u Društvu za daljnje poslovanje te su s **dva glasa** donijeli

*ODLUKU O RASPODJELI I UPORABI DOBITI 2023. GODINE*

**Točka 5. Različito**

U prostoriju za sastanke je pozvan Stjepan Živković, predsjednik skupštine Društva, koji nastavlja voditi sjednicu. Poziva članove Skupštine da iznesu svoja pitanja i prijedloge bilo u vezi rada i financijskog poslovanja Društva, poboljšanja rada ili nekih drugih pitanja i prijedloga koji se odnose na Društvo.

Tomislav Kusturić iznosi problematiku napuštenih kuća u svim naseljima. Dvorišta su zarasla i kao takva su leglo štakora, zmija, lisica. Iako se ovo ne odnosi direktno na nadležnost i poslove KOMAG-a jer prvenstveno Općina Magadenovac treba naći rješenje, smatra da bi trebalo pristupiti rješavanju ove problematike.

Marin Lisec slaže se sa svim navedenim i predlaže da se pokušaju naći vlasnici tih nekretnina te da ih se upozori da su dužni održavati dvorišta čistim i urednim, a ako ne postupe po pisanom upozorenju, neka dvorišta očisti KOMAG i naplati uslugu vlasniku nekretnine.

Stjepan Živković podržava prijedloge i obavještava članove Skupštine da je Općina Magadenovac već obavijestila neke od vlasnika te da će to nastaviti i u idućem razdoblju. Iznosi i problematiku ruševnih kuća koje prijete sigurnosti djece i odraslih koji se kreću nogostupom. Naglašava da je svima u interesu da naselja budu uredna, a stanovnici sigurni.

Kako nije bilo dodatnih pitanja i prijedloga, predsjednik Skupštine zaključuje rad Skupštine u 15,20 sati.

Broj: 06-2024-37/4

U Magadenovcu, 03.06.2024. godine

Zapisničar: Predsjednik Skupštine:

Ivana Perić v.r. Stjepan Živković v.r.